# **Cyngor Caerdydd**

# **Diogelu Plant sy'n Perfformio**

# **Cod ymddygiad ar gyfer Hebryngwyr**

*Mae dyletswydd gyntaf yr hebryngwr i'r plant yn ei ofal. Rhaid iddo sicrhau diogelwch a lles y plant bob amser.*

*Tra bod hebryngwr yn gofalu am blentyn yn ystod cynhyrchiad, ni ddylai ymgymryd ag unrhyw weithgaredd arall a fyddai'n ymyrryd â'i ddyletswyddau.*

*Mae'r hebryngwr in loco parentis, ac eithrio pan fo'r plentyn yn cael ei addysgu gan athro cymeradwy, a dylai arfer y gofal y gellid disgwyl yn rhesymol i riant da ei roi.*

Mae hebryngwr yn gyfrifol am les y plentyn/plant sydd yn ei ofal bob amser yn ystod y cyfnod, gan ddechrau gyda'r perfformiad cyntaf ac yn diweddu gyda'r perfformiad olaf y mae'r drwydded yn ymwneud ag ef, ac eithrio pan fo'r plentyn yng ngofal ei riant neu athro ei hun.

* Rhaid i hebryngwr fod yn ymwybodol o amodau trwydded perfformiad y plentyn sydd yn ei ofal ac yn eu deall
* Hebryngwr yw'r prif berson y mae'r plentyn/plant yn edrych tuag ato am arweiniad, gwarchodaeth, eglurhad a chefnogaeth
* Rhaid i hebryngwyr sicrhau eu bod yn ymwybodol o unrhyw anghenion meddygol/anableddau sydd gan y plant sydd yn eu gofal a deall unrhyw drefniadau sy'n ymwneud â meddyginiaethau e.e. anadlwyr, anghenion person ifanc ag alergedd neu ddiabetes neu unrhyw gymorth y gallai fod ei angen ar y person ifanc.
* Dylai hebryngwr fod yn gwybod ble mae'r bobl ifanc yn ei ofal bob amser.
* Caniateir i hebryngwr fod yn gyfrifol am uchafswm o 12 o blant ar unrhyw un adeg. Fodd bynnag, gall hyn fod yn ddibynnol ar oedrannau ac anghenion y plant. Os yw'r hebryngwr o'r farn na all ofalu am nifer y plant yn ei ofal yn ddiogel, rhaid i chi ddweud wrth y person sy'n gyfrifol am y cynhyrchiad i newid y trefniant.
* Rhaid i hebryngwr beidio â chaniatáu i berson ifanc o dan oedran ysgol statudol (dydd Gwener olaf mis Mehefin y flwyddyn ysgol y mae’n 16 oed) adael y lleoliad perfformiad/ymarfer heb ei hebrwng, oni bai ei fod yng nghwmni ei rieni.
* Byddwch yn ymwybodol bob amser o drefniadau tân/diogelwch/digwyddiadau mawr y lleoliad
* Dylai hebryngwr fod yn ymwybodol o'r gweithdrefnau cymorth cyntaf yn y lleoliad
* Dylai hebryngwr sicrhau bod unrhyw ddamweiniau a digwyddiadau’n cael eu hadrodd a'u cofnodi.
* Rhaid i hebryngwr sicrhau bod y plant yn gyfforddus.
* Sicrhewch fod digon o fwyd a diod ar gael i'r plant a byddwch yn ymwybodol o unrhyw alergeddau sydd gan y plentyn a sicrhewch ei fod yn bwyta ar yr amseroedd bwyd priodol ac yn cael gorffwys/egwyliau.
* Sicrhewch fod yr holl bobl ifanc yn cael goruchwyliaeth ddigonol a phriodol yn ystod trefniadau newid a thoiledau (lle bo'n bosibl dylid neilltuo toiledau ar wahân i'r oedolion a'r plant).
* Dylai hebryngwr gadw cofrestr o'r holl bobl ifanc yn ei ofal bob amser a diweddaru'r taflenni cofnodi dyddiol. Nid yw cyfri pennau’n unig yn dderbyniol.
* Rhaid i Hebryngwyr roi’r plentyn gyntaf, o flaen unrhyw bwysau cynhyrchu.
* Rhaid i Hebryngwyr gadw rhestr gyfrinachol o'r holl gysylltiadau pwysig e.e. awdurdod trwyddedu'r plentyn, yr awdurdod lleol y mae'r plentyn yn perfformio yn ei ardal, rhiant/gwarcheidwad cyfreithiol y plentyn, unrhyw fanylion meddygol ac ati.
* Dylai hebryngwyr fod yn gyfarwydd â pholisïau cyfryngau cymdeithasol y cynyrchiadau
* Rhaid i bob hebryngwr weithio o fewn y paramedrau cyfrinachedd y cytunwyd arnynt e.e. dim ond ar sail yr angen i wybod, i'r bobl briodol y dylid rhannu gwybodaeth/manylion personol.
* Rhaid i hebryngwr ddiogelu'r broses o rannu gwybodaeth er mwyn sicrhau nad yw trydydd partïon yn ei defnyddio ac ni ddylai ryddhau manylion unrhyw blentyn i unrhyw aelodau o'r cyhoedd/y wasg/y cyfryngau.

## **Ymddygiad hebryngwyr**

Rhaid i hebryngwr:

* Fod yn eiriolwr dros y plentyn
* Ymddwyn mewn modd priodol ar y set. Fod yn weladwy fel y gall y bobl ifanc eu gweld, ond dylent beidio â mynd yn ffordd y criw/set.
* Bod yn effro i beryglon posibl a sicrhau eu bod yn parhau i ganolbwyntio ar y bobl ifanc bob amser.
* Rhoi sylw i les y plant bob amser a pheidio â chael eu llygad-dynnu gan seren ar y set, neu beidio canolbwyntio drwy ddarllen neu ddefnyddio'r cyfryngau cymdeithasol ac ati.
* Rhoi gwybod bob amser i'r prif hebryngwr neu berson priodol arall a nodwyd os bydd unrhyw broblemau neu os bydd ymholiadau'n codi.
* Rhoi gwybod am unrhyw bryderon ar unwaith. Sicrhau eu bod yn ymwybodol at bwy y dylent roi gwybod amdanynt iddynt a beth i'w wneud ym mhob achos.
* Bod yn ymwybodol y bydd rhai plant yng ngofal eu rhiant tra byddant ar set. Dylai hebryngwr ymyrryd os bydd rhiant yn cytuno i rywbeth a allai fynd yn groes i reoliadau perfformiadau gan blant neu a allai beryglu plentyn.
* Cario copi o'r ddogfen sy’n cymeradwyo’r hebryngwr pan fydd y plant ar gynhyrchiad a dangos hon i unrhyw swyddog arolygu o awdurdod lleol.
* Rhoi gwybod i’r awdurdod lleol cyn gynted â phosibl os oes unrhyw newidiadau i'r amgylchiadau, gan gynnwys materion iechyd, amodau arestio a mechnïaeth a/neu bryderon diogelu sy'n ymwneud â nhw neu aelodau uniongyrchol o'u teulu.
* Hysbyswch yr Awdurdod Lleol os ydynt wedi cael eu diswyddo o gynhyrchiad oherwydd pryderon am eu hymarfer.

Ni ddylai hebryngwr**:**

* Adael y plentyn ar ei ben ei hun gydag oedolyn arall (ac eithrio hebryngwr trwyddedig arall, ei riant neu ei athro).
* Rhyddhau plant i oedolyn nad ydynt yn ei ddisgwyl ar ddiwedd y cynhyrchiad oni bai bod y rhiant / y cynhyrchiad wedi cadarnhau hyn.
* Ymgymryd â pherthynas amhriodol â phlentyn neu berson ifanc. Mae hyn yn cynnwys cyfathrebu drwy'r cyfryngau cymdeithasol, negeseuon testun (oni chytunir ymlaen llaw gyda rhieni), gwefannau a gwefannau rhwydweithio cymdeithasol fel Facebook, Twitter, Instagram a Snapchat. Mae hyn yn golygu y dylai hebryngwyr sicrhau bod gosodiadau eu gwefannau rhwydweithio cymdeithasol yn breifat ac nad yw plant/pobl ifanc wedi'u rhestru fel cysylltiadau cymeradwy. Yn yr un ffordd, ni ddylai hebryngwyr dderbyn 'ceisiadau ffrind' gan blant/pobl ifanc y maent yn gofalu amdanynt.
* Tynnu lluniau o'r plentyn/plant
* Defnyddio ffonau symudol wrth ofalu am y plant
* Rhoi anrhegion neu ddangos ffafriaeth i blant.
* Yfed alcohol a/neu gymryd cyffuriau pan fyddant yn gweithio. Ni ddylai alcohol na chyffuriau amharu ar eu gallu i gyflawni eu dyletswyddau fel hebryngwr.
* Meddu ar gyffuriau anghyfreithlon, eu cymryd neu eu cyflenwi, gan gynnwys sigaréts.
* Rhegi neu ddefnyddio iaith amhriodol.
* Cynnal sgyrsiau o natur amhriodol neu rywiol
* Datgelu neu roi eich manylion neu wybodaeth bersonol i'r plentyn.
* Caniatáu i bobl ifanc ddefnyddio iaith amhriodol. Os bydd hyn yn digwydd mae'n bwysig trafod gyda'r rhieni
* Disgyblu'r plentyn/plant. Nid rôl yr hebryngwr yw disgyblu plentyn ac ni ddylai fyth daro plentyn, gweiddi arno na’i gosbi. Dylid trafod unrhyw faterion ymddygiad gyda rhiant, y person â chyfrifoldeb a dylid canfod datrysiad addas.
* Mynd at aelodau o’r cast a gofyn am lofnod neu luniau yn ystod oriau gwaith
* Gadael i'r plentyn berfformio os yw'n sâl

## **Cyffyrddiad corfforol**

* Gwiriwch bob amser ei fod yn iawn gyda'r plentyn cyn i chi ei helpu
* Dylid cyffwrdd bob amser mewn modd agored. Ni ddylai byth fod yn 'gyfrinachol' nac mewn modd llechwraidd.

## **Ymateb i ddatgeliadau:**

Os bydd plentyn yn ymddiried ynddoch bod cam-drin wedi digwydd

* byddwch yn ddigynnwrf a rheolwch y sefyllfa, ond peidiwch ag oedi cyn gweithredu
* Gwrandewch yn ofalus ar yr hyn sy'n cael ei ddweud. Gadewch i'r plentyn ddweud wrthych ar ei gyflymder ei hun a gofynnwch gwestiynau am eglurhad yn unig.
* Peidiwch â gofyn cwestiynau arweiniol, defnyddiwch y strategaeth ganlynol:
	+ - D – Dwed wrthyf
		- E – Eglura hynna i mi
		- D – Disgrifia hynny i mi
* Peidiwch ag addo ei gadw'n gyfrinach, rhowch dawelwch meddwl i’r plentyn ei fod wedi gwneud y peth iawn wrth ddweud wrth rywun ac eglurwch beth fyddwch chi'n ei wneud nesaf.
* Defnyddiwch y cyfle cyntaf sydd gennych i rannu'r wybodaeth sydd gennych gyda'r Arweinydd Diogelu Dynodedig (y person sy'n gyfrifol am amddiffyn plant). Dylai fod gan bob cwmni cynhyrchu berson amddiffyn plant enwebedig.
* Os nad yw'r person hwnnw ar gael, cysylltwch â Gofal Cymdeithasol Plant neu'r Heddlu. Gallwch hefyd ofyn am gyngor gan y swyddog cyflogaeth plant yn eich Awdurdod Lleol yn ystod oriau gwaith neu gan wasanaeth argyfwng MASH Caerdydd y tu allan i oriau.
* Cyn gynted â phosibl, gwnewch nodiadau (gan ddefnyddio geiriau'r plentyn ei hun). Nodwch y dyddiad, yr amser, unrhyw enwau a oedd yn gysylltiedig neu a grybwyllwyd, ac i bwy y rhoesoch y wybodaeth.
* Ni ddylid rhoi gwybod i rieni fel mater o drefn ar y pwynt yma os ydynt yn destun y datgeliad gan y gallai hyn beryglu diogelwch y plentyn.
* Os mai hebryngwr cofrestredig arall yw'r camdriniwr honedig, rhaid cyfeirio'r mater ar unwaith hefyd at yr arweinydd diogelu ar y cynhyrchiad a all wneud atgyfeiriad i'r awdurdod trwyddedu priodol. Gall yr hebryngwr annog y cwmni cynhyrchu i sicrhau bod hyn yn cael ei wneud.
* Nid cyfrifoldeb yr hebryngwr yw casglu gwybodaeth/tystiolaeth. Mater i'r awdurdodau ymchwilio yn unig yw hyn.
* Os bydd plentyn yn gwneud honiad yn erbyn oedolyn neu os oes gennych bryderon, rhaid rhoi gwybod ar unwaith i'r rheolwr/unigolyn dynodedig ar amddiffyn plant, a fydd yn cyfeirio’r mater at adran Gwasanaethau Plant y Gwasanaethau Cymdeithasol.  Os yw'r honiad yn erbyn y person dynodedig yna dylid rhoi gwybod i uwch reolwr arall neu'n uniongyrchol i adran Gwasanaethau Plant y Gwasanaethau Cymdeithasol. (Yn gyffredinol, byddai hyn yn cael ei gyfeirio at yr awdurdod lle digwyddodd y digwyddiad honedig).
	+ Ni ddylid rhoi gwybod am yr honiad i’r cyflawnwr honedig ar yr adeg hon.
* Os nad yw'r Hebryngwr yn fodlon ar yr ymateb a gafodd gan y person y rhoddodd wybod am ei bryderon iddo, neu os yw’n teimlo nad yw ei bryderon yn cael eu cymryd o ddifrif, rhaid iddo roi gwybod am ei bryderon yn uniongyrchol i'r Gwasanaethau Cymdeithasol.

## **Cadarnhau Derbyn a Deall y Cod Ymddygiad Hebryngwyr**

Fel hebryngwr cymeradwy Cyngor Caerdydd, disgwylir i chi ddarllen, deall a derbyn y Cod Ymddygiad hwn. Gallai methu â chadw at y Cod Ymddygiad hwn arwain at atal eich cymeradwyaeth dros dro yn unol â Pholisi Cymeradwyo Hebryngwyr, neu ei dynnu yn ôl.

Llofnodwch a dyddio’r ddogfen hon isod.

Ar ôl ei llofnodi, bydd yn cael ei chadw ar eich ffeil hebryngwr i gadarnhau eich bod wedi darllen a deall y Cod Ymddygiad Hebryngwyr ac yn cytuno i gadw ato.

Llofnod………………………………………….........

Enw mewn llythrennau bras ………………………………………..

Dyddiad………………………………………………

Llofnod………………………………………….........

Swyddog Diogelu Addysg - Cyngor Caerdydd

Dyddiad…………………………….

Gyda diolch i Ed Magee, Cyngor Camden a Chadeirydd NNCEE